پەیرەوو پرۆگرامی ناوخۆی كۆمەڵەی یۆگا لە كوردستان

ماددەی یەكەم:

ناوو پێناسەی كۆمەڵە:-

١ .ناوی كۆمەڵە: كۆمەڵەی یۆگا لە كوردستان

٢ .پێناسەی كۆمەڵە: كۆمەڵەی یۆگا لە كوردستان كۆمەڵەیەكی سەربەخۆی پیشەیی قازانج نەویستە و خاوەنی كەسێتی مەعنەوەیە، تێدەكۆشێت لەپێناو بڵاوكردنەوەی یۆگا لەنێوان تاكەكانی كۆمەڵگادا بەمەبەستی خزمەتكردنی خوازیارانی یۆگا لە ڕوی جەستەیی و دەروونی و رۆحیەوە بۆ دامەزراندنی كۆمەڵگەیەكی تەندروست و بەئاگا .

٣ .بارەگای كۆمەڵە : كوردستانی عێراق/ شاری سلێمانی /گەڕەكی سلێمانی تازە . كۆمەڵە دەتوانێت لەداهاتوودا لق لەشارو شارۆچكەكانی تری كوردستان و عێراق بكاتەوە .

ماددەی دووەم:

ئامانجی كۆمەڵە :-

١ .ئامانجی كۆمەڵە بریتیە لە بڵاوكردنەوەی یۆگا بەشێوەیەكی تیۆری و پراكتیكی .

٢ .كۆمەڵە لەرێگەی كردنەوەی خولی یۆگاو گرتنی كۆڕو سیمینارو كردنەوەی ماڵپەرو بڵاوكردنەوەی نامیلكە و كتێبەوە هەڵدەسێت بە بڵاوكردنەوەی یۆگا.

٣ .ئامانجی كۆمەڵە لە بڵاوكردنەوەی یۆگا گەیاندنی ئەو رێگە پڕبایەخەیە بەنەتەوەی كورد، هەروەها كۆمەڵە دەیەوێت لەرێگەی یۆگاوە یارمەتی باشتربوونی تەندروستی جەستەیی و دەروونی و رۆحی گەنجان و كەسانی خوازیار بدات تا كۆمەڵگەیەكی تەندروست بێتە ئاراوە.

ماددەی سێیەم :-

مەرجەكانی بوونە ئەندام لەكۆمەڵەدا:

١ .رەوشتی بەرز بێت .

٢ .ئەندامانی دەستەی بەڕێوەبردن و سەرۆكی كۆمەڵە رازی بن لەسەر بە ئەندام بوونی.

٣ .دەبێت پێش بوونە ئەندام فێرخواز بوبێت لە كۆمەڵەدا.

٤ .خۆی ڕەزامەندو داواكاربێت و بەڵگەنامەی تایبەتی ئەندامێتی پر بكاتەوە.

٥ .لەلایەن یاساوە داوانەكرابێت.

٦ .هەوڵبدات بۆ گەیاندنی پرۆگرامەكانی یۆگا .

٧ .تەمەنی لە ١٨ ساڵ كەمتر نەبێت و خاوەنی لێهاتوویی یاسیی بێت.

ماددەی چوارەم:-

لەدەستدانی ئەندامێتی:

هەر ئەندامێک ئەندامێتی خۆی لەدەست دەدات ئەگەر یەکێک یان دوان لەم خاڵانەی خوارەوەی لێ دەربكەوێت:

١ .ئەنجامدانی كاری نایاسایی بەپێ یاسای هەرێمی كوردستان و عێراق و بڕگەكانی یاسای كۆمەڵە.

٢ .رازی نەبوونی سەرۆكی كۆمەڵە و دەستەی بەڕێوەبردن لەسەر بە ئەندامێتی مانەوەی ئەو كەسە بەبوونی بیانوی شیاو .

٣ .پاشگەزبوونەوەی ئەندام لەئەندام بوونی خۆی لە رێگەی دەست لەكارکێشانەوەی رەسمیەوە.

٤ .هەوڵدان بۆ بەكارهێنانی ناوو جەوهەری یۆگا بۆ كاری نادروست و بەرژەوەندی تاكەكەسی.

ماددەی پێنجەم:-

گەرانەوەی ئەندام:

ئەندام دەتوانێت بگەرێتەوە ناو كۆمەڵە ئەگەر خۆی داواكاربێت، هەروەها ئەگەر كارێکی نایاسای كردبێت دەبێت باجی كارەكەی دابێت(واتە سزای خۆی لەیاسا وەرگرتبێت) و بەڵێن بدات پابەندی برگەو ماددەكانی یاسای هەرێم و عێراق و ماددەكانی پەیرەوی كۆمەڵ بێت.

ماددەی شەشەم:-

پەیوەندی كۆمەڵە:

١ .كۆمەڵە ئازادە لە دروستكردنی پەیوەندی لەگەڵ زانكۆو پەیمانگا و رێکخراوە حكومی و ناحكومیەكان و رێکخراوەكانی كۆمەڵگەی مەدەنی چ لەناوەوەو چ لە دەرەوەی كوردستان لەژێر روناكی یاساداو بەڕەزامەندی لایەنی پەیوەندیدار.

٢ .كۆمەڵە دەتوانێ مامۆستای یۆگاو كەسانی شارەزا و ئەكادیمی و هونەری لەدەرەوە و ناوەوەی كوردستان بانگهێشت بكات بۆ وتنەوەی وانەو پێشكەش كردنی ئامۆژگاری پێویست لە كوردستاندا بەمەبەستی ئاڵوگۆری زانستی و گۆرینەوەی كارامەیی، دوای وەرگرتنی رەزامەندی لایەنی پەیوەندیدار.

٣ .كۆمەڵە دەتوانێ لەهەموو شارو شارۆچكەكانی كوردستان خولی یۆگا بكاتەوەو هۆڵی راهێنان دابمەزرێنێت.

٤ .دروستكردنی پەیوەندیەكان لەسەر بنەمای كاری رێکخراوەیی دەبێت، هاوشانی پاراستنی كارامەیی تاكی كوردی.

ماددەی حەوتەم:-

داهاتی كۆمەڵە:

داهاتی كۆمەڵە لەم سەرچاوانەی خوارەوە بەدەست دێت:

١ .هاوکاریەكانی حكومەتی هەرێم یان دەوڵەتی مەركەزی .

٢ .داهاتی چالاكیەكانی كۆمەڵە .

٣ .كەسانی دەوڵەمەند و خێرخواز .

٤ .ئەو پرۆژانەی كە كۆمەڵە دەیانخاتە گەر بۆ پەرەپێدانی داهاتی كۆمەڵە .

٥ .كارە داراییەكانی كۆمەڵە لەلایەن سەرۆكایەتی دیوانی چاودێری داراییەوە ووردبینی دەکرێت .

ماددەی هەشتەم:-

بەرێوبەرایەتی كۆمەڵە:

١ .ئیدارەی كۆمەڵە پێکدێت لە لێپرسراوی كۆمەڵەو دەستەی بەڕێوەبردن و چوار بەشی دارایی و راگەیاندن و پەیوەندی و كارگێری.

٢ .دەستەی بەڕێوەبردن سێ كەس یان زیاتر پێکی دێنن.

٣ .جگێری سەرۆكی كۆمەڵە بریتی دەبێت لە یەکێک لە ئەندامەكانی دەستەی بەڕێوەبردن كە سەرۆكی كۆمەڵە خۆی دیاری دەكات .

٤ .هەربەشێکی ئیدارە خاوەنی بەرێوبەری تایبەتی خۆیەتی كەلەلایەن ئەندامانی كۆمەڵەوە لەهەڵبژاردندا دیاری دەکرێت.

٥ .دەبێت هەریەك لەبەشەكان خاوەنی ئەرشیفی تایبەتی خۆیان بن.

٦ .دارایی بەشەكان لەلایەن لێپرسراوی كۆمەڵەو بەشی داراییەوە سەرف دەکرێت.

٧ .سەرفكردنی بڕی تێچونەكان تەنها بەشێوەیەكی یاسایی دەبێت.

٨ .هەركەسێك لەئەندامانی بڕواپێکراوو پێشكەوتوی كۆمەڵە بۆی هەیە ببێتە لێپرسراو، لەهەردوو رەگەز، ئەویش لەرێگە هەڵبژاردنەوە .

ماددەی نویەم:-

تۆمارەكانی كۆمەڵە:

١ .ئەندامەكان:

لەم تۆمارەدا زانیاری تەواوی ئەندامانی كۆمەڵەی تێدا تۆمار دەکرێت .

٢ .بریارەكان:

لەم تۆمارەدا سەرجەمی بریارو پێشنیارەكانی دەستەی بەرێوبەرایەتی كۆمەڵەی تێدا تۆمار دەکرێت .

٣ .دارایی:

سەرجەمی داهات و خەرجیەكانی كۆمەڵە لەم تۆمارەدا تۆمار دەکرێت.

٤ .تۆماری كەل و پەل:

سەرجەمی كەل و پەلی گواستراوەو نەگواستراوەی تێدا تۆمار دەکرێت.

٥ .هەر تۆمارێکی تر كە كۆمەڵە بە پێویستی بزانێت.

ماددەی دەیەم:-

هەڵوەشاندنەوەی كۆمەڵە:

١ .بەكۆی دەنگی ٢/٣ ی ئەندامانی دەستەی بەڕێوەبردن یان كۆنگرە.

٢ .بریاری دادگا.

بەهەڵوەشاندنەوەی كۆمەڵە داهاتی كۆمەڵەو كەل و پەل و ئیدارەو هۆڵی راهێنان ، راستەوخۆ دەدرێتە رێکخراوێکی یان كۆمەڵەیەكی هاوشێوەی ئامانج یان بەشێک لەئامانجەكانی بگونجێت لەگەڵ ئامانجی كۆمەڵە یان دەبێت بخرێتە دام و دزگا حكومیەكانەوە.

ماددەی یانزەیەم:-

كۆنگرەو دەسەڵاتەكانی:

١ .دوو ساڵ جارێک هەڵبژاردنی سەرۆكایەتی كۆمەڵە ئەنجام دەدرێت، خۆ ئەگەر سێ لەسەر چواری زیاتری ئەندامان ویستی مانەوەی لێپرسراوی كۆمەڵەیان هەبوو ئەوا پێویست بەهەڵبژاردنی لێپرسراو ناكات.

٢ .هەڵبژاردنەكان بەپێی دەنگدانی دیموكراسی دەبێت بەئامادەبوونی یاسایی دادگاكانی هەرێم .

٣ .هەردوو ساڵ جارێک هەڵبژاردن ئەنجام دەدرێت جا لەناو كۆنفرانسدا یان لەدەرەوەی كۆنفرانس .

ماددەی دوانزەیەم:-

ئەحكامی كۆتایی:

١ .ئەندامانی دەستەی بەڕێوەبردن كەنابێت لە سێ كەس كەمتر بن دەتوانن لەرێگەی دەنگدانەوە لێپرسراوانی بەشەكانی بەرێوبەرایەتی دیاری بكەن.

٢ .پاش لەدەستدانی لێپرسراوێتی كۆمەڵە لەهەڵبژاردنداو هەڵبژاردنی كەسێكی دیكە لەبری لێپرسراوی پێشوو ، ئەوا لێپرسراوی پێشوو بۆی نیە داوای ئەو ئیمتیازاتان بكات كە پێشتر هەیبوە.

٣ .هیچ یەك لەئەندامانی دامەزرێنەر بۆیان نیە داوای ئیمتیازی تایبەتی بكەن تەنها لەبەرئەوەی بەشداری دامەزراندنی كۆمەڵەیان كردوە ، بەڵكو بۆ بەدەست هێنانی ئیمتیازی ئیداری پێویستە لەرێگەی هەڵبژاردنەوە كار بكات .

٤ .هەموو ئەندامان بۆیان هەیە پێش تەواو بوونی كۆنفرانس یان هەڵبژاردن رەخنەی خۆیان ئاراستەی دەستەی بەڕێوەبردنی هەڵبژاردن بكەنەوە.

٥ .دەبێت داهاتی كۆمەڵە لەرێگەیەكی شەرعیەوە دەست بكەوێت ، واتە بەهیچ شێوەیەك ناگونجێت بازرگانی بەیۆگاوە بکرێت و یۆگا بەكاربهێنرێت بۆ كۆكردنەوەی سامان و داهات.

٦ .دەبێت داهاتی كۆمەڵە سەرفی كارو چالاكیەكانی كۆمەڵە بکرێت و كەس بۆی نیە ئەم داهاتە لەپێناو بەرژەوەندی تایبەتی خۆی بەكاربهێنێت.

٧ .خەرجكردنی داهات دەبێت بەرەزامەندی لێپرسراوی كۆمەڵەو لێپرسراوی بەشی دارایی بێت.

٨ .مامۆستای بەشەكان و بەرێوبەری بەشە ئیداریەكان خاوەنی پاداشتی دارایی دیاریكراوی تایبەتی خۆیان دەبن لەبەرامبەر هەڵ و ماندووبونی بەردەوامیاندا.

ماددەی سیانزەیەم:-

هەر بەندێک لەم پەیرەوەدا ئاماژەی بۆ نەكرابوو ئەوا دەگەرێینەوە بۆ یاساو رێنماییەكانی تایبەت بە كۆمەڵەكان .

ل. ئەندامان و دامەزرێنەران و مامۆستاو لێپرسراوانی

كۆمەڵەی یۆگا لە كوردستان

 ٢٠٠٨/٦/١